**Ministru kabineta rīkojuma projekta**

**Grozījumi Ministru kabineta 2020.gada 6.novembra rīkojumā Nr.655 “Par ārkārtējās situācijas izsludināšanu”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekta “Grozījumi Ministru kabineta 2020. gada 6.novembra rīkojumā Nr.655 “Par ārkārtējās situācijas izsludināšanu”” (turpmāk – projekts) mērķis ir samazināt Covid-19 infekcijas izplatību Latvijā līdz kontrolējamai robežai, vienlaikus pēc iespējas nodrošinot vitāli svarīgu valsts funkciju un pakalpojumu nepārtrauktību. Plānotā grozījumu stāšanās spēkā – 2020. gada 2.decembris |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts pamatojoties uz Civilās aizsardzības un katastrofas pārvaldīšanas likuma [4. panta](https://likumi.lv/ta/id/313191#p4) pirmās daļas 1. punkta "e" apakšpunktu, likuma "[Par ārkārtējo situāciju un izņēmuma stāvokli](https://likumi.lv/ta/id/255713-par-arkartejo-situaciju-un-iznemuma-stavokli)" [4. pantu](https://likumi.lv/ta/id/255713-par-arkartejo-situaciju-un-iznemuma-stavokli#p4), [5. panta](https://likumi.lv/ta/id/255713-par-arkartejo-situaciju-un-iznemuma-stavokli#p5) pirmo daļu un [6. panta](https://likumi.lv/ta/id/255713-par-arkartejo-situaciju-un-iznemuma-stavokli#p6) pirmās daļas 1. punktu un otro daļu, [7.](https://likumi.lv/ta/id/255713-par-arkartejo-situaciju-un-iznemuma-stavokli#p7) panta 1. punktu un [8.](https://likumi.lv/ta/id/255713-par-arkartejo-situaciju-un-iznemuma-stavokli#p8) pantu, [Epidemioloģiskās drošības likuma](https://likumi.lv/ta/id/52951-epidemiologiskas-drosibas-likums) [3.](https://likumi.lv/ta/id/52951-epidemiologiskas-drosibas-likums#p3) panta otro daļu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Slimību profilakses un kontroles centra datiem, šobrīd (uz 29.11.2020.) vidējā 14 dienu kumulatīvā saslimstība ar Covid – 19 uz 100 000 iedzīvotājiem ir 336,9, bet pozitīvo testu īpatsvars – 8,4%, tādējādi vairāk nekā 2 reizes ir pārsniegti kritēriji, kas raksturo augsta COVID-19 izplatības riska līmeni. Latvijā turpina pieaug jaunatklāto Covid-19 gadījumu skaits - salīdzinot ar iepriekšējo nedēļu pieaugums ir ~50%).  Plašāka vīrusa izplatība sabiedrībā rezultējas stacionēto skaita pieaugumā. Pēdējo septiņu dienu laikā stacionēti 439 pacienti, līdz ar to stacionēto pacientu skaits, salīdzinot ar iepriekšējo nedēļu ir pieaudzis par 33,8%. Tas liecina, ka iepriekš ieviesto piesardzības pasākumu rezultātā nav panākts saslimstības rādītāja samazinājums un turpina pieaugt risks veselības aprūpes sistēmas pārslodzei, kas var radīt nopietnu apdraudējumu sabiedrības veselībai. SPKC veiktās epidemioloģiskās izmeklēšanas norāda, ka izplatītākās inficēšanās vietas ir mājsaimniecības, darba vietas, ārstniecības un izglītības iestādes Būtiski, ka ar katru nedēļu pieaug to gadījumu skaits, kuriem nav noskaidrojams inficēšanās cēlonis.  Vīrusa izplatība novērojama visas valsts mērogā. Saskaņā ar SPKC informāciju, 2020.gada 23.novembrī jau 62 Latvijas novados 14 dienu saslimstība kumulatīvais COVID-19 gadījumu skaits pārsniedza 100 gadījumus uz 100 000 iedzīvotājiem. Pēdējās nedēļās saslimstība pieaugusi arī Rīgā.  Tādēļ ir nepieciešams noteikt papildus drošības pasākumus, ieviešot stingrākus visaptverošus pasākumus visas valsts mērogā, lai samazinātu iedzīvotāju pulcēšanos un risku inficēties.   1. pagarināts ārkārtējās situācijas termiņš līdz 2021.gada 11.janvārim; 2. pastiprināti pulcēšanās ierobežojumi, nosakot, ka  ārtelpās organizētām sapulcēm, gājieniem un piketiem (atbilstoši likumam "[Par sapulcēm, gājieniem un piketiem](https://likumi.lv/ta/id/42090-par-sapulcem-gajieniem-un-piketiem)") var būt ne vairāk kā 25 cilvēki līdzšinējo 50 vietā; 3. turpmāk tiek atļauta skaistumkopšanas pakalpojumu sniegšana, nodrošinot 5.3. apakšpunktā noteikto prasību izpildi, kas papildināta ar pienākumu pirms pakalpojuma sniegšanas aizpildīt anketu ar pakalpojuma saņēmēja vārdu, uzvārdu un kontaktinformāciju, lai nepieciešamības gadījumā ar personu varētu sazināties epidemioloģiskās izmeklēšanas ietvaros. Līdz šim bija atļauta tikai friziera pakalpojumu sniegšana, ievērojot rīkojuma 5.3.apakšpunktā noteiktās prasības; 4. aizliegt privātus pasākumus un privātu pulcēšanos, izņemot pasākumus vienas mājsaimniecības ietvaros, kā arī gadījumos, ja nepieciešams nodrošināt personas aprūpi vai ja persona mājsaimniecībā dzīvo viena, pieļaujami apmeklējumi, bet ne vairāk kā divu mājsaimniecību ietvaros. Bērēs ārtelpās un kristību ceremoniju noturēšanu neatliekamos gadījumos atļauts pulcēties ne vairāk kā 10 cilvēkiem vienlaikus (neskaitot personas, kas tieši saistītas ar bēru vai kristību norises nodrošināšanu), bet ne vairāk kā no divām mājsaimniecībām, un tiek lietoti mutes un deguna aizsegi. Līdz šim šādi ierobežojumi attiecās tikai uz pašvaldību administratīvajām teritorijām, kurās saskaņā ar SPKC datiem iepriekšējā nedēļā 14 dienu kumulatīvās saslimstības rādītājs uz 100 000 iedzīvotājiem par 50 % pārsniedzis valsts vidējo rādītāju; 5. pārtraukt kultūrvietu un izstāžu norises vietu, gadatirgu (tajā skaitā Ziemassvētku tirdziņu) darbību, izņemot grāmatu izsniegšanu līdzņemšanai bibliotēkās un muzeju darbību. Līdz šim šādi ierobežojumi attiecās tikai uz pašvaldību administratīvajām teritorijām, kurās saskaņā ar SPKC datiem iepriekšējā nedēļā 14 dienu kumulatīvās saslimstības rādītājs uz 100 000 iedzīvotājiem par 50 % pārsniedzis valsts vidējo rādītāju. Attiecīgi precizēti arī citi rīkojuma punkti, kas regulē minēto vietu darba laiku, svītrojot no tiem kultūrvietas, izņemot bibliotēkas un muzejus; 6. paredzēts, ka brīvdienās un svētku dienās darbojas tikai aptiekas (tajā skaitā veterinārās aptiekas) un veikali, kuros drīkst tirgot tikai šādas preču grupas (citas preču grupas (tajā skaitā alkoholu, tabaku, tabakas izstrādājumus un cigaretes) ir aizliegts tirgot): pārtikas preces, higiēnas preces un degvielu; 7. paredzēts, ka turpmāk sabiedriskās ēdināšanas pakalpojumu sniedzējs darba vietās varēs tikai nodrošināt ēdienu līdzņemšanai; 8. attiecībā uz reliģiskās darbības veikšanas vietām (ja netiek organizēts pasākums) tiek noteikts, ka vienlaikus atrodas ne vairāk kā 20 % no kopējā iespējamā cilvēku skaita, ko pieļauj apmeklētājiem pieejamā telpu platība un infrastruktūra, līdzšinējo 50% vietā; 9. paredzētas šādas izmaiņas izglītības jomā:  * pirmsskolas izglītības programmas apguves mācību procesa laikā un ārpus tā izglītības iestādē nodarbinātie lieto mutes un deguna aizsegus; * no 2020.gada 7.decembra mācības klātienē notiek tikai 1.-.4. klasei (līdz šim tika paredzēts, ka no 1. – 6.klasei), pie nosacījuma, ja vienam izglītojamam tiek nodrošināti ne mazāk kā 3 m2 no mācību norises telpas platības, izglītības iestādē nodarbinātie un izglītojamie mācību procesa laikā un ārpus tā lieto mutes un deguna aizsegus (tai skaitā starptautiskās izglītības programmas apguve attiecīgajām klasēm atbilstošā izglītojamo vecuma grupā). Līdz šim attālinātās mācības 5.-12. klasei tika noteiktas tikai Covid\_19 smagāk skartajās pašvaldībās, izglītības iestādes attiecīgajās pašvaldībās turpina savu darbību līdz 7.decembrim atbilstoši plānotajam mācību procesam. * paredzētas izmaiņas attiecībā uz izglītības procesa norisi klātienē, nosakot, ka:   1) var īstenot klātienē individuālu profesionālās izglītības programmu praktiskās daļas apguvi, kura nepieciešama profesionālo prasmju vai kvalifikācijas ieguvei un kuru nav iespējams veikt attālināti;  2) var īstenot klātienē individuālu augstākās izglītības programmu praktiskās daļas apguvi, kura nepieciešama profesionālo prasmju vai kvalifikācijas ieguvei un kuru nav iespējams veikt attālināti, un klīnisko praksi rezidentūrā;  3) 2020.gada 16.decembra pārtrauc klātienes starptautiskas testēšanas institūcijas pārbaudījumu svešvalodā norisi;  4) pieaugušo profesionālās tālākizglītības, profesionālās pilnveides un neformālās izglītības programmu apguvi nodrošināt attālināti, izņemot tādas praktiskās daļas individuālu apguvi, kura nepieciešama profesionālo prasmju vai kvalifikācijas ieguvei un kuru nav iespējams veikt attālināti;  5) interešu izglītības un profesionālās ievirzes izglītības programmu apguvi nodrošināt attālināti, bet klātienē iekštelpās – tikai individuāli. Klātienē nav atļauti koru un pūšamo instrumentu kolektīvu mēģinājumi.  Ievērojot visus epidemioloģiskās drošības prasības un piesardzības pasākumus ir pieļaujama izglītības iestādes individuāla apmeklēšana, lai  saņemtu nepieciešamās konsultācijas vai cita veida atbalstu.   1. saimniecisko pakalpojumu sniedzējiem būs jānodrošina:  * ka saimnieciskā pakalpojuma sniegšanas vietās, tai skaitā tirdzniecības pakalpojumu sniegšanas vietās iekštelpās un ārtelpās, atrodas ne vairāk kā 20 % no maksimāli iespējamā cilvēku skaita, ko pieļauj konkrētās vietas infrastruktūra, ja saimnieciskā pakalpojuma sniegšanas vietas platība ir mazāka par 25 m, tad atrasties var viens apmeklētājs. Līdz šim šādi ierobežojumi attiecās tikai uz pašvaldību administratīvajām teritorijām, kurās saskaņā ar SPKC datiem iepriekšējā nedēļā 14 dienu kumulatīvās saslimstības rādītājs uz 100 000 iedzīvotājiem par 50 % pārsniedzis valsts vidējo rādītāju; * pie ieejas labi redzamā vietā jāizvieto informāciju, tai skaitā svešvalodās, par maksimāli pieļaujamo cilvēku skaitu, kas vienlaikus var atrasties konkrētajā vietā. Līdz šim šādi ierobežojumi attiecās tikai uz pašvaldību administratīvajām teritorijām, kurās saskaņā ar SPKC datiem iepriekšējā nedēļā 14 dienu kumulatīvās saslimstības rādītājs uz 100 000 iedzīvotājiem par 50 % pārsniedzis valsts vidējo rādītāju;  1. no 2020.gada 7.decembra sabiedriskā transporta pārvadātājam jāorganizē iekāpšanu un izkāpšanu tā, lai pasažieru skaits transportlīdzeklī nepārsniedz 50 % no tā ietilpības. Ja transportlīdzeklī tā specifikas dēļ nav iespējams kontrolēt pasažieru iekāpšanu un izkāpšanu, transportlīdzeklī tiek marķētas sēdvietas, nodrošinot distancēšanās prasības. Līdz šim šādi ierobežojumi attiecās uz pilsētas sabiedrisko transportu tikai uz pašvaldību administratīvajām teritorijām, kurās saskaņā ar SPKC datiem iepriekšējā nedēļā 14 dienu kumulatīvās saslimstības rādītājs uz 100 000 iedzīvotājiem par 50 % pārsniedzis valsts vidējo rādītāju; 2. paredz pienākumu sabiedriskajā transportā un publiskās iekštelpās (tajā skaitā darba vietās, izņemot profesionālus orķestrus un korus un izglītības apguves procesu, kas saistīts ar instrumenta spēles vai vokālās mākslas apgūšanu, un izņemot elektronisko plašsaziņas līdzekļu darbiniekus un citos gadījumos, kad tiek nodrošināta tiešraides translācija vai audiovizuālo darbu sagatavošanā, ja tas nepieciešams pilnvērtīgai darba pienākumu veikšanai), ja telpā atrodas vairāk par vienu personu, lieto mutes un deguna aizsegus. Prasība attiecas uz visā iekštelpām, tajā skaitā fizisku un juridisku personu īpašumā esošām telpām, izņemot dzīvesvietu. Vadoties pēc Pasaules Veselības organizācijas *(World Health Organization)* rekomendācijām, mutes un deguna aizsegus var nelietot bērni, kas nav sasnieguši 7 gadu vecumu, un personas ar acīmredzamiem kustību traucējumiem vai psihiskās veselības traucējumiem, kuru dēļ personai trūkst spēju vai iemaņu mutes un deguna aizsega lietošanai. Līdz šim bija noteikts, ka sabiedriskajā transportā un saimnieciskā pakalpojuma sniegšanas vietā mutes un deguna aizsegu var nelietot bērni līdz 13 gadu vecumam, attiecīgi mutes un deguna aizsega lietošanas izņēmumi gan izglītības iestādēs, tirdzniecības vietās, publiskās iekštelpās un sabiedriskajā transportā tagad ir noteikti vienādi. Bērni no 7 gadu līdz 13 gadu vecumam mutes un deguna aizsegus uzsāk lietot no 2020.gada 7.decembra; 3. precizē normas, kas regulē cietumu darbību, paredzot apturēt ieslodzīto pārvietošanu starp ieslodzījuma vietām (izņemot ieslodzīto pārvietošanu drošības apsvērumu dēļ, pārvietošanu uz Latvijas Cietuma slimnīcu Olaines cietumā un atpakaļ, notiesāto pārvietošanu soda izpildes uzsākšanai un ja notiesātajam soda izpildes laikā tiek piemērots drošības līdzeklis – apcietinājums citā krimināllietā). Precizējumi ir nepieciešami, jo notiesātos, kuriem soda izpildes laikā tiek piemērots drošības līdzeklis – apcietinājums citā krimināllietā, ir jāpārvieto tālākai turēšanai apcietinājumā uz attiecīgo izmeklēšanas cietumu. Ārkārtējās situācijas laikā šādi gadījumi ir bijuši Jēkabpils un Jelgavas cietumos, kuros nav izmeklēšanas cietuma nodaļu (Jelgavā – tikai tiem, kam piespriests mūža ieslodzījums). Tāpat arī no Olaines cietuma (Latvijas Cietumu slimnīcas) ieslodzītie ir jāatgriež uz to patstāvīgajām ieslodzījuma vietām; 4. grozījumi paredz ārkārtējās situācijas laikā pieņemta lēmuma par audzinoša rakstura piespiedu līdzekļa – ievietošana sociālās korekcijas izglītības iestādē – piemērošanu bērnam, izpildi atliek līdz ārkārtējās situācijas termiņa beigām; 5. lai mazinātu Covid-19 gadījumu ievešanu no valstīm ar augstu Covid-19 izplatību, ir jāpārskata izņēmumi ieceļošanas ierobežojumiem, kas saistīti ar medicīnas tūrisma pakalpojumu sniegšanu. Tādēļ jāveic grozījumi rīkojumā, nosakot, ka uz ārkārtējās situācijas laiku nav piemērojami Ministru kabineta 2020. gada 9. jūnija noteikumu Nr. 360 "Epidemioloģiskās drošības pasākumi Covid-19 infekcijas izplatības ierobežošanai" (turpmāk – noteikumi Nr.360) punkti, kas paredz izņēmumus – iespēju ieceļot no trešās pasaules valstīm ar augstu Covid-19 izplatību un iespēju neievērot pašizolāciju personām, kas ieradušās no ES un EEK zonas valstīm ar augstu Covid-19 medicīnas tūrisma nolūkā, kā arī paziņošanas kārtību par šādiem gadījumiem Veselības inspekcijai – attiecīgi noteikumu Nr.360 37.11., 37.11.1 , 60.1; 60.2 un 60.3 punkts. Kā liecina Veselības inspekcijas rīcībā esošā informācija, katru nedēļu medicīnas tūrisma nolūkā Latvijā ieceļo vairāk nekā 100 personas no valstīm ar augstu Covid-19 izplatību, tādējādi radot augstu risku ievesto gadījumu izplatībai valstī. Papildus minētajam jāņem arī vērā, ka veselības aprūpes pakalpojumu sniegšana, apkalpojot pacientus medicīnas tūrisma nolūkā, prasa papildus veselības aprūpes speciālistu resursus, kas šobrīd ir ierobežoti veselības aprūpes pakalpojumu nodrošināšanai vietējiem iedzīvotājiem; 6. Atbilstoši Slimību profilakses un kontroles centra sniegtajai informācijai un izteiktajām prognozēm par stacionēto Covid-19 pacientu skaitu un ņemot vērā saslimstības ar Covid-19 gadījumu pieaugumu, nepieciešams veikt pasākumus, kas ļautu stacionārajās ārstniecības iestādēs pārprofilēt esošās gultas un palielināt pieejamo gultu skaitu Covid-19 pacientu ārstēšanai. Lai nodrošinātu Covid-19 pacientu veselības aprūpi, bez gultu pieejamības ir nepieciešams nodrošināt gan cilvēkresursus, gan atbilstošu materiāltehnisko nodrošinājumu, gan skābekļa terapiju. Vienlaikus ne mazāk būtiski ir sniegt medicīnisko palīdzību neatliekamiem un akūtiem pacientiem dzīvībai bīstamās situācijās. Tādējādi būtiski paredzēt, ka pieejamie resursi tiek novirzīti Covid-19 un neatliekamo pacientu veselības aprūpei.   Ņemot vērā minēto, nepieciešams veikt grozījumus rīkojumā, nosakot, ka stacionārās ārstniecības iestādes, lai nodrošinātu nepieciešamo gultu skaitu Covid-19 pacientu ārstēšanai, kā arī vienlaicīgi akūto un neatliekamo pacientu uzņemšanu un ārstēšanu, ierobežo dienas stacionāra un stacionāro veselības aprūpes pakalpojumu sniegšanu.   1. tiek paredzēts uzdevums Valsts robežsardzei sadarbībā ar Nacionālajiem bruņotajiem spēkiem un Valsts policiju veikt pastiprinātu Valsts robežsardze sadarbībā ar Nacionālajiem bruņotajiem spēkiem un Valsts policiju no 2020. gada 7. decembra veikt pastiprinātu Latvijā ieceļojošo personu pienākuma iesniegt apliecinājuma anketu personu uzraudzības informācijas sistēmā (informācijas sistēmas tīmekļvietnē (covidpass.lv)) izpildi. Atbilstoši pašlaik plānotajam, tiek paredzēti šādi papildus pasākumi: tiek paredzēts pastiprināt kontroles pasākumus uz lielākajiem 11 ceļiem, proti, uz 6 ceļiem, kas šķērso Latvijas Republikas valsts robežu ar Lietuvu, un uz 5 ceļiem, kas šķērso Latvijas Republikas valsts robežu ar Igauniju. Šajā sakarībā būtu nepieciešami papildus resursi no Nacionālajiem bruņotajiem spēkiem (Zemessardzes) – 40 personas diennaktī. Mazāk noslogotos ceļus tiek plānots kontrolēt Iekšlietu ministrijas resora ietvaros, atbilstoši pieejamajiem resursiem.   Papildus pievienotajā Ministru kabineta sēdes protokollēmuma projektā paredzēti šādi uzdevumi:   1. Ekonomikas ministram sadarbībā ar tirdzniecības nozari izstrādāt vadlīnijas, lai tirdzniecības vietās nodrošinātu drošu apmeklējuma laiku senioriem. 2. Ekonomikas ministrijai līdz 2020. gada 11.decembrim sadarbībā ar Izglītības un zinātnes ministriju, Kultūras ministriju, Veselības ministriju, Vides aizsardzības un reģionālās attīstības ministriju, Labklājības ministriju, Tieslietu ministriju un Latvijas pašvaldību savienību izstrādāt un iesniegt izskatīšanā Ministru kabinetā standarta vēdināšanas vai ventilācijas risinājumus skolās un to ieviešanas grafiku. |
| 3. | Projekta izstrādē iesaistītās institūcijas un publiskas personas, kapitālsabiedrības |  |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz ārstniecības iestādēm, ārstniecības personām, kā arī uz sabiedrību kopumā, uz visiem subjektiem (fiziskām un juridiskām personām), kuriem ir saistoša epidemioloģiskās drošības prasību ievērošana. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskajam regulējumam būs ietekme uz tautsaimniecību, tomēr esošajā situācijā prioritāra ir sabiedrības veselība. Panākot Covid-19 izplatības ierobežošanu, tiks novērsts risks sabiedrības veselībai, kā arī risks tautsaimniecībai, kas saistīts ar darba nespēju, zaudētajiem dzīves gadiem un slogu veselības sektoram. |
| 3. | Administratīvo izmaksu monetārs novērtējums | Administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 eiro, bet mērķgrupai, kuru veido juridiskas personas, – 2000 eiro. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Tajos jautājumos, ko neregulē šis rīkojums, darbojas 2020.gada 9.jūnija MK noteikumos Nr.360. “Epidemioloģiskās drošības prasības Covid-19 izplatības ierobežošanai” ietvertās normas |
| 2. | Atbildīgā institūcija | Veselības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc Projekta izstrādes paredzēts to ievietot Veselības ministrijas un Slimību profilakses un kontroles centra mājas lapās, kā arī elektroniski izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Tā kā Projekts tiek virzīts steidzamības kārtā, sabiedrības iesaiste Projekta izstrādē netika organizēta. |
| 3. | Sabiedrības līdzdalības rezultāti | Nav |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Slimību profilakses un kontroles centrs |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros. Projektā paredzētie pasākumi tiks nodrošināti piešķirto valsts budžeta līdzekļu ietvaros.  Saistībā ar Projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |